Գարնանը Երեւանում անցկացվեց ԱՊՀ-ի, Բալթյան երկրների եւ Վրաստանի երիտասարդական թատերական ֆորումը: Երրորդ անգամ անցկացվող այս միջոցառման նպատակն անկասկած նույնն էր՝ երիտասարդ թատերական գործիչների միջեւ ստեղծագործական շփումների ամրապնդումը, ինչն անկասկած խթան է համընդհանուր երիտասարդական թատերական-մշակութային հարթակ ստեղծելու, սերտ գործակցելու համար: Կայացած ֆորումի գլխավոր մրցանակը՝ «Ոսկե հովանոցը», շնորհվել է ռեժիսոր Տաթեւ Մելքոնյանին՝ Տանկրեդ Դոդորսթիի «Ես այստեղ եմ» բեմադրության համար, «Լավագույն դերակատար» ճանաչվեց Արամ Կարախանյանը: Հենց այս բեմադրությունն էլ կմասնակցի 2019թ. Մոսկվայում կայանալիք Չեխովի անվան թատերական միջազգային փառատոնին, որի գլխավոր տնօրեն, թատերական միությունների միջազգային համադաշնության նախագահ Վալերի Շադրինը «Առավոտի» հետ զրույցում շնորհավորելով, իր ուրախությունը կիսեց չեխովյան փառատոնում առաջին անգամ Հայաստանի մասնակցության առիթով: Պարոն Շադրինը ժպտալով հիշեցրեց, որ Չեխովյան փառատոնը Ռուսաստանում համաշխարհային բեմական արվեստի բարձրագույն նվաճումների ամենաներկայացուցչական համաժողովն է: Օրերս ռեժիսոր Ռուբեն Բաբայանը մեզ հայտնեց, որ օգոստոսին Տաթեւ Մելքոնյանի հետ մեկնելու են Մոսկվա՝ ընտրելու այն թատրոնը, որի բեմում հաջորդ տարի կներկայացվի «Ես այստեղ եմ»-ը: Չեխովյան փառատոնի նման աշխատաոճը մեզ համար նորություն է, մի նոր մշակույթ եւ մասնագետները չեխովյան փառատոնը դասում են Ավինյոնի (Ֆրանսիա) եւ Էդինբուրգի (Մեծ Բրիտանիա) եւ այլ հեղինակավոր փառատոների շարքում: